TISCO ประเดิมโชว์งบ Q2 วันนี้ ลุ้นโกยกำไร 1.8 พันล้าน โบรกชูเป้า 115 บ. อัพไซด์ 33%
จับตา TISCO ประกาศงบไตรมาส 2/65 วันนี้ กำไรโตแตะ 1.8 พันล้านบาท ฟากโบรกแนะนำ “ซื้อ” เป้า 115 บาท อัพไซด์สูง 33% มองเป็นหุ้นปันผลเด่น ยีลด์สูง 8%
จับตา TISCO ประกาศงบไตรมาส 2/65 วันนี้ กำไรโตแตะ 1.8 พันล้านบาท ฟากโบรกแนะนำ “ซื้อ” เป้า 115 บาท อัพไซด์สูง 33% มองเป็นหุ้นปันผลเด่น ยีลด์สูง 8%
15 ก.ค. 2565

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (5 ก.ค.65) คาดการณ์ว่าวันนี้ (14 ก.ค.65) บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO จะแจ้งผลประกอบการไตรมาส 2/2565
โดยนักวิเคราะห์ส่วนใหญ่ยังคงมองเชิงบวกต่อ TISCO ด้วยคำแนะนำ “ซื้อ” ด้วยราคาเป้าหมายสูงถึง 121 บาท และเป็นหุ้นที่มีการจ่ายเงินปันผลสูงถึง 8%
ทั้งนี้ บริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุแนะนำ “ซื้อ” หุ้น TISCO ราคาเป้าหมาย 113 บาท พร้อมกับคาดการณ์กำไรสุทธิไตรมาส 2/2565 เติบโตหนุนโดยการตั้งสำรอง ECL ที่ลดลง โดยประมาณการไว้ที่ 1.8 พันล้านบาท เพิ่มขึ้น 5.6% จากไตรมาสเดียวกันปีก่อน แต่ลดลง 2.0% จากไตรมาสก่อนหน้า
อย่างไรก็ตาม กำไรก่อนสำรอง (PPOP) คาดว่าจะหดตัวลง 8.9% จากปีก่อน แต่เพิ่มขึ้น 3.9% จากไตรมาสก่อน ส่วนจุดเด่นคือปันผลสูง โดยคาดการณ์อัตราผลตอบแทนเงินปันผลปีนี้ไว้ที่ 8% (จ่ายปีละ 1 ครั้ง)
ด้านบริษัทหลักทรัพย์ โนมูระ พัฒนสิน จำกัด (มหาชน) ระบุว่า แนะนำ “ซื้อ” หุ้น TISCO ด้วยราคาเป้าหมาย 115 บาท คาดว่าจะมีกำไรสุทธิไตรมาส 2/2565 ที่ 1.76 พันล้านบาท เติบโต 6% เมื่อเทียบกับไตรมาสเดียวกันปีก่อน แต่ลดลง 2% จากไตรมาสก่อนหน้า ตามทิศทางของค่าใช้จ่ายสำรอง
สำหรับผลการดำเนินงานหลักคาดลดลง 13% จากปีก่อน และลดลง 1% จากไตรมาสก่อน เพราะเงินลงทุน (FVTPL) ลดลง และธุรกิจนายหน้าซื้อขายหลักทรัพย์ลดลง สำหรับสินเชื่อรวมคาดลดลง 4.5% จากปีก่อน แต่เพิ่มขึ้น 0.4% จากไตรมาสก่อน หรือคิดเป็นเพิ่มขึ้น 0.7% นับตั้งแต่ต้นปีถึงปัจจุบัน (YTD) เพราะสินเชื่อธุรกิจและสินเชื่อธุรกิจขนาดกลางและขนาดย่อม ด้าน NPL Ratio คาดเพิ่มขึ้นจากไตรมาสก่อนที่ 2.25% และ Coverage Ratio ยังอยู่ระดับสูง 251%
ส่วนแนวโน้มกำไรสุทธิไตรมาส 3/2565 คาดว่าเติบโตจากปีก่อน จากการลดค่าใช้จ่ายสำรอง และการเพิ่มขึ้นของรายได้ที่ไม่ใช่ดอกเบี้ย แต่ทรงตัวจากไตรมาสก่อนแม้สินเชื่อรวมคาดเพิ่มขึ้น จากการรุกสินเชื่อที่ให้ผลตอบแทนสูง (High yield) แต่อาจถูกชดเชยด้วยต้นทุนทางการเงินที่เพิ่มขึ้น ตามทิศทางดอกเบี้ยที่เป็นขาขึ้น
ด้านบริษัทหลักทรัพย์ ทรีนีตี้ จำกัด (มหาชน) ระบุแนะนำ “ซื้อ” หุ้น TISCO ราคาเป้าหมาย 104 บาท คาดกำไรไตรมาส 2/2565 อ่อนตัว 2% จากไตรมาสก่อนมีกำไรสุทธิที่ 1,751 ล้านบาท แต่ยังโต 5% จากปีก่อน ส่วนรายได้ที่มิใช่ดอกเบี้ยอาจลดลง จากกำไรจากการวัดมูลค่าเงินลงทุนที่ได้รับผลกระทบจากสภาวะตลาดฯ คาดว่าค่าใช้จ่ายสำรองหนี้อาจเพิ่มขึ้นบ้าง แต่ยังอยู่ในระดับต่ำ ส่วนการขึ้นอัตราดอกเบี้ยนโยบาย อาจกระทบ NIM ในปี 2566 แต่การปรับลดเงินนำส่ง FIDF จะกระทบไม่มาก